  Виталий Пронин Война кутскыку, нылашлы 12 арес вал. 1944-тӥ арын оже келяз Паша агайзэ.Алнаш ёросысь Карйыл гуртысь Мария Конькина пичи дыръяз ик эшъёсызлэсь висъяськиз. Со вордӥськиз пал суй. Калыклэсь возьдаськиз ке но, номыр уд кары - одӥг суйын улыны дышетскиз.  Анай-атаезлы юрттӥськиз. Вуж Утчан школаез ӟеч йылпумъяса, мынӥз Можга педучилищее, но татын со медкомиссиез ӧз ортчы. Атаез косэмъя дышетсконзэ азьланьтыны Алнаш школае вамыштӥз вал. Но татысь сое немец кылэз тодымтэез понна уллязы. Озьы нылаш колхозэ ужаны кылиз.- Мар гинэ ӧй ужа мон, киы пал шуыса, коркан ноку ӧй пукылы. Жалясь ӧй вал, ужасьёс ӧз тырме - ваньмыз войнае кошкемын, - тодаз вае Мария Никитична. - Толалтэ культо, куро нуллӥ, зернотокын ужай, мешокъёс ӝуткай. Геры сьӧрын ветлӥ. Сиён тырмымтэен, валъёс бороздае усьыло. Соосты сюлоен шукконо, нош мынам киы одӥг бере, киысьтым герые усе. Гырыкум капчигес мед луоз шуыса, лэся, бусы трос кырӟасько вал. Кырӟаны туж яратылӥ.Отӥяз Мария Конькинаез яслиен кивалтыны куризы. Гужемъёсы пудо возьмаз. Бӧрысь Сарапулэ счетоводэ дышетскыны ыстӥзы. 2,5 ар ужамез бере Алнаше кошкиз. Татын со райтопын, инкубаторной станциын, ёрос больницаын  кассир луыса ужаз, 26 ар райкомлэн профсоюзаз тыршиз. Отысь ик пенсие кошкиз.Кузпалэныз Сергей Ивановичен 2 нылпи будэтӥзы. Кыксы но ёросын гажано адямиос луизы. Алевтина Сергеевна - Можга ёрос судлэн кивалтӥсезлэн воштӥсез, Сергей Сергеевич МВД-ын ужаз. Мария Никитичналэн 4 внукъёсыз, 2 правнукъёсыз.Улоназ котькыӵе но дыръёсыз вал: кузпалзэ, мукет 2 нылпиоссэ ватӥз. Но шуг-секытъёслы ӧз сётӥськы. Али со 88 аресаз мынэ. Сомында аресыз шоры учкытэк, нылкышно коркасьтыз ужъёссэ ачиз ик лэсьтыны быгатэ. Йырвизьмыз но сайкыт. Сюлмыз вӧсь луыса тодаз вае ож аръёсыз. Быдӟым ожын аслэсьтыз матысь адямиоссэ пыраклы ыштон тужгес но мур пытьы кельтӥз улоназ. Со сярысь синкылитэк вераны уг быгаты.Война кутскыку, нылашлы 12 арес вал. 1944-тӥ арын оже келяз Паша агайзэ. Тазалыкез ляб ке но вал, егит пи ачиз оже куриськиз. Кошкыкуз атайзэ туж куриз анайзэ утьыны. Кышно басьтыса кельто, пе, шуисько вал, но вераны ӧй дӥсьты, шуиз кошкон азяз. Туганэз но ӧй вал 19 аресъем пияшлэн.- Ижысен Пашаез Шолья станцие келязы, - тодаз вае Мария Конькина. - Отын 6 толэзь дышетӥзы. Фронтэ келян азязы гуртэ гожтэт ыстэм вылэм, сыӵе-сыӵе числое Сюга станциетӥ кошком шуыса. Пумиськыны ӧтем вылэм. Оло, берпуметӥ адӟиськеммы, пе, луоз. Но ми со гожтэтэз бер басьтӥмы. Фронтэ пырон азяз сюрес вылын гожтэм гожтэтэз вуиз на. Кыӵе государствоос, городъёс пыр ортчемзэс верам. Нош милям солы гожтэммы ӧз луы, адресэз ӧй вал. Собере одӥг гожтэтэз но ӧз вуы ни. Война но йылпумъяськиз. Собере гинэ июне похоронка вуиз. Красноармеец Конькин Павел Никитич сӧсырмемын вал, 1945-тӥ арын 1-тӥ июне со кулӥз Чехословакиысь одӥгаз госпитальын. Кулэмез бере 4-тӥ июне со «За отвагу» медален пусъемын. Та наградазэ мыным, трос аръёс ортчыса гинэ, сётӥзы.1981-тӥ арын турпутёвкаен Мария Никитична Чехословакиысь Братислава городэ вуылӥз. Ӵапак Славин гурезьын солэн агаез ватэмын. Советской солдатъёслэн шайгу бордысенызы экскурсизы кутскиз. М. Конькина тодӥз агаезлэн шайгуэзлэсь номерзэ но. Малпаз шайвылаз пукыны. Но ӧз пӧрмы: вань солдатъёсты одӥг гуэ ватӥллям ни вылэм. Соин агаезлэсь нимтулзэ шедьтыны ќз быгаты.Войнае быриз Мария Никитичналэн атаезлэн пичи вынызлэн пиез Семён но. Со огназ пи вал семьяязы. Вордӥськемын 1919-тӥ арын. Сое войналэсь азьвыл ик армие басьтӥзы. Кошкиз со Гракысь - Можга медучилище бере татын ужаз уго. Трос гожтэтъёс лэзьяз гуртаз, кык посылка но ыстӥз. Огаз гожтэтаз гожтӥз: «Нэнэ, мон понна эн сюлмаськы, мон кадьёс уг быро». 1945-тӥ арын 19-тӥ апреле со бырем. Похоронкаез озьы ик июне дораз вуиз ай. Со медицина службаысь лейтенант вал. Быриз Семён Ильич Конькин Германиын Бранденбург провинциысь Лебус городын.Мария Никитичналэн Алевтина нылыз двоюродной сузэреныз 2014-тӥ арын Германие но Чехословакие вуылӥзы, ветлӥзы ӵыжы-выжыоссылэн бырем интыостӥзы, но нокытысь фамилиоссэс ӧз шедьтэ.- Туж жаль, Вормон Нуналозь кӧня ке гинэ улыны ӧз кылды дядяелы но Сёмкагаелы, - йылпумъяса вера улонлэсь шӧгзэ но кузьытсэ веръям нылкышно. - Но ми соосыз ноку ум вунэтӥське, ум но вунэтэ.Людмила Сурчакова Теги: адямиос Быдымож гуртын очерк  